'ब्रैडमैन नहीं, तेंदुलकर हैं महानतम बल्लेबाज'  
गोल्ड कोस्ट के ग्रिफिथ विश्वविद्यालय के शोधकर्ता निकोलस रोड ने सचिन तेंदुलकर को हर लिहाज से डोनाल्ड ब्रैडमैन से बेहतर बल्लेबाज बताया है।
गोल्ड कोस्ट के ग्रिफिथ विश्वविद्यालय के शोधकर्ता निकोलस रोड ने यह कहकर कि सचिन तेंदुलकर हर लिहाज से डोनाल्ड ब्रैडमैन से बेहतर बल्लेबाज हैं, एक बार फिर लम्बे समय से चली आ रही इस बहस को जीवंत बना दिया है। रोड ने कहा है कि वह आंकड़ों के आधार पर यह साबित कर सकते हैं कि तेंदुलकर महानतम बल्लेबाज हैं। रोड ने हालांकि यह कहा कि अगर कालचक्र को पीछे ले जाया जा सके तो वह निश्चित तौर पर हर बार ब्रैडमैन को बल्लेबाजी करते देखना पसंद करेंगे। रोड ने कहा कि वह बल्लेबाजी से जुड़े प्रदर्शन को लेकर अर्थशास्त्र के सिद्धांतों के आधार पर यह साबित कर सकते हैं कि कौन-सा बल्लेबाज सबसे बेहतर है। उनके मुताबिक वह समय-समय पर ऐसा करते रहे हैं। समाचार पत्र 'डेली टेलीग्राफ' ने रोड के हवाले से लिखा है, "मेरे नतीजों से लोग सहमत नहीं भी हो सकते हैं लेकिन मैं यह साबित कर सकता हूं कि कौन सबसे बेहतर बल्लेबाज है।" रोड ने कहा कि क्रिकेट के प्रति उनके जुनून ने उन्हें रैंकिंग प्रणाली तैयार करने को प्रेरित किया। यह काफी कठिन काम था क्योंकि यह क्रिकेट से अर्थशास्त्र का मेल कराना था। उनका कहना है कि अभी कुछ समय पहले तक ब्रैडमैन महानतम बल्लेबाज बने हुए थे लेकिन आज तेंदुलकर उनसे बहुत कम अंतर से आगे निकल चुके हैं। रोड अपने रैंकिंग सिस्टम के तहत किसी बल्लेबाज द्वारा अपने पूरे करियर में बनाए गए कुल रनों में से उसी काल में बराबर पारियों में किसी औसत बल्लेबाज द्वारा बनाए गए रनों को घटाया जाता है। रोड अपने रैंकिंग सिस्टम का लगातार नवीकरण करते रहते हैं और इसी आधार पर वह नया रैंकिंग तैयार करते हैं।